Álmosan kezdődött a hét a BÉT-en
A részvénypiac forgalma 3,5 milliárd forint volt, a vezető részvények az OTP kivételével erősödtek az előző napi záráshoz képest. A BUX 63,23 pontos, 0,35 százalékos emelkedéssel, 17 924,08 ponton zárt.
A Budapesti Értéktőzsde részvényindexe, a BUX 63,23 pontos, 0,35 százalékos emelkedéssel, 17 924,08 ponton zárt hétfőn.

A részvénypiac forgalma 3,5 milliárd forint volt, a vezető részvények az OTP kivételével erősödtek az előző napi záráshoz képest.

Vaszkó Szabolcs, az Erste Befektetési Zrt. üzletkötője szerint csendesen kezdődött a hét, a piacokat kivárás, oldalazás jellemezte forgalom nélkül. A BUX 0,35 százalékot tudott emelkedni, de Európában sem lehetett különösebben nagy mozgásokat látni, Amerika is éppen csak pluszban van. Komoly izgalomra okot adó dolgok nem történtek, a hangulat mérsékelten optimista, folytatódnak azok a mozgások, amelyek a múlt hetet is jellemezték - mondta.

Az európai bankszektor vegyesen teljesített, a Commerzbank például 3 százalékot esett, a Deutsche Bank pedig 1,8 százalékot emelkedett, az OTP-é nagyjából középszintű teljesítésnek felel meg. A magyar bankpapír árfolyama viszonylag hosszú ideje 4500-4600 forint között van, irányt keresgél, s ez lehet a jellemző a következő napokban is - mondta Vaszkó Szabolcs.  

A Mol 115 forinttal, 0,73 százalékkal 15 820 forintra erősödött, 877,1 millió forintos forgalomban.

Az OTP-részvények ára 6 forinttal, 0,13 százalékkal 4556 forintra csökkent, forgalmuk 1,4 milliárd forintot tett ki.

A Magyar Telekom árfolyama 3 forinttal, 0,73 százalékkal 415 forintra nőtt, forgalma 488,9 millió forint volt.

A Richter árfolyama 105 forinttal, 0,31 százalékkal 33 600 forintra emelkedett, forgalma 686,1 millió forintot ért el.

A másik gyógyszeripari részvény, az Egis értéke 27,0 millió forintos forgalom mellett 100 forinttal, 0,56 százalékkal 18 100 forintra nőtt.

A kis- és közepes részvények indexe, a BUMIX 966,14 ponton zárt hétfőn, ez 3,04 pontos, 0,32 százalékos emelkedés a pénteki záráshoz viszonyítva.

A BÉT áruszekciójában csak a takarmánykukorica ára változott, májusra 1500 forinttal 60 000 forintra, júliusra pedig 400 forinttal 60 700 forintra drágult.

A malmi búza elszámoló ára továbbra is 68 000, a takarmánybúzáé pedig 67 000 forint májusra.

A napraforgó májusi ára 141 000 forint, a repce augusztusi ára változatlanul 128 500 forint.
BUX Magyar Telekom Mol BÉT részvényindex OTP